
Text rozhodnutia
Súd: Krajský súd Trnava Spisová značka: 43Sd/9/2016 Identifikačné číslo súdneho spisu: 2016200093 Dátum vydania rozhodnutia: 05. 05. 2016 Meno a priezvisko sudcu, VSÚ: JUDr. Ľubomír Bundzel ECLI: ECLI:SK:KSTT:2016:2016200093.1 Uznesenie Krajský súd v Trnave v právnej veci navrhovateľky: G. D., nar. XX.XX.XXXX, bytom B. S. XXX, XXX XX B. S. proti odporkyni: Sociálna poisťovňa, ústredie, so sídlom Ul. 29. augusta č. 8, 813 63 Bratislava, o preskúmanie rozhodnutia odporkyne, t a k t o r o z h o d o l : Súd konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Navrhovateľka svojim návrhom doručeným odporkyni dňa 07.01.2016, žiadala o preskúmanie rozhodnutia odporkyne č. XXX XXX XXXX X zo dňa 29.10.2015, ktorým odporkyňa postupom podľa ust. § 82b zákona č. 461/2003 Z. z. o sociálnom poistení v znení zákona č. 140/2015 Z. z. rozhodla, že navrhovateľke nevznikol od 01. júla 2015 nárok na zvýšenie sumy starobného dôchodku na sumu minimálneho dôchodku. Navrhovateľka na základe podaného opravného prostriedku žiadala o preskúmanie vyššie uvedeného rozhodnutia a zároveň predložila mzdové listy Poľnohospodárskej spoločnosti Dolné Saliby s.r.o. za roky 1960 - 1962 a evidenčný list SZČO za rok 1993 a za rok 1994. Odporkyňa podala k návrhu na preskúmanie napadnutého rozhodnutia vyjadrenie zo dňa 29.03.2016, ku ktorému ako prílohu predložila rozhodnutie z 15.03.2016, ktorým odporkyňa postupom podľa ust. § 82b zákona č. 461/2003 Z. z. o sociálnom poistení v znení zákona č. 140/2015 Z. z. rozhodla, že navrhovateľke nevznikol od 01. júla 2015 nárok na zvýšenie sumy starobného dôchodku na sumu minimálneho dôchodku a zároveň postupom podľa § 82 zákona č. 461/2003 Z. z. v znení neskorších predpisov a § 1 opatrenia Ministerstva práce, sociálnych vecí a rodiny Slovenskej republiky č. 283/2015 Z. z., ktorým sa ustanovuje pevná suma zvýšenia dôchodkovej dávky a percento zvýšenia úrazovej renty, zvýšila navrhovateľke od 01.01.2016 starobný dôchodok na sumu 177,90 Eur mesačne. Vzhľadom na uvedené odporkyňa žiadala, aby tunajší súd napadnuté rozhodnutie č. XXX XXX XXXX X zo dňa 29.10.2015 v spojení so zmenovým rozhodnutím č. XXX XXX XXXX X zo dňa 15.03.2016 ako vecne správne potvrdil. Navrhovateľka po oboznámení sa s týmto záverom ešte pred pojednávaním podaním doručeným súdu dňa 02.05.2016 vzala podaný opravný prostriedok späť a súčasne požiadala o zastavenie konania. Krajský súd v Trnave príslušný na konanie vo veci, prejednal vec bez nariadenia pojednávania (podľa § 244 ods. 1, 2 O.s.p. a § 250l O.s.p.) a zistil, že sú splnené podmienky na zastavenie konania o preskúmaní napadnutého rozhodnutia odporkyne v dôsledku späťvzatia návrhu na jeho preskúmanie. Podľa § 250l ods. 2 O.s.p. pokiaľ v tejto hlave nie je ustanovené inak, použije sa primerane ustanovenie druhej hlavy s výnimkou § 250a. Podľa § 250h ods. 1, 2 O.s.p. až do rozhodnutia súdu môže žalobca (navrhovateľ) rozsah napadnutého správneho rozhodnutia obmedziť, rozšíriť ho môže len v lehote podľa § 250b O.s.p. Až do rozhodnutia súdu môže žalobca (navrhovateľ) vziať žalobu späť. Ak žalovanému medzitým vzniknú trovy konania, súd rozhodne o ich náhrade. Podľa § 250d ods. 3 O.s.p. súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstráni vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a O.s.p. alebo ak žaloba bola vzatá späť. Vzhľadom na prejav vôle navrhovateľky, spočívajúci v späťvzatí návrhu, súd postupoval podľa § 250d ods. 3 v spojení s § 250h ods. 2 O.s.p. a konanie zastavil. O náhrade trov konania súd rozhodol podľa § 250l ods. 1, 2 O.s.p. v spojení s § 250h ods. 2 O.s.p. a § 146 ods. 1 písm. c) O.s.p. tak, že žiaden z účastníkov nemá právo na náhradu trov konania. Poučenie: Proti tomuto uzneseniu je prípustné odvolanie do 15 dní odo dňa jeho doručenia na Najvyšší súd SR prostredníctvom Krajského súdu v Trnave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

